

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 022-01/21-01/3

URBROJ: 238/10-02-01/2-21-3

Ivanić-Grad, 10. veljače 2021.

**GRADSKO VIJEĆE GRADA IVANIĆ-GRADA**

**n/r Željko Pongrac, predsjednik**

PREDMET: Prijedlog Zaključka o pokretanju aktivnosti za preoblikovanje društva Razvojna agencija IGRA d.o.o. u javnu ustanovu

Poštovani,

temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 02/14, 01/18 i 03/20), gradonačelnik Grada Ivanić-Grada utvrdio je prijedlog

**ZAKLJUČKA**

**o pokretanju aktivnosti za preoblikovanje društva**

**Razvojna agencija IGRA d.o.o. u javnu ustanovu**

Predlaže se predsjedniku Gradskog vijeća da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje, odnosno iznijelo određeni prijedlog.

Za izvjestiteljicu se na sjednici Gradskog vijeća određuje Tihana Vuković Počuč, pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 107/07, 125/08, 36/09, 144/12 i 19/13 – pročišćeni tekst, 137/15 i 123/17, 98/2019 i 144/20), članka 35. Statuta Grada Ivanić Grada (Službeni glasnik, broj 02/14, 01/18 i 03/20) Gradsko vijeće na svojoj \_\_\_\_ sjednici održanoj dana \_\_\_\_\_\_\_\_\_\_\_ 2021. godine donijelo je slijedeću

**ZAKLJUČAK**

**o pokretanju aktivnosti za preoblikovanje društva**

**Razvojna agencija IGRA d.o.o. u javnu ustanovu**

I.

Gradsko vijeće razmatralo je prijedlog Razvojne agencija IGRA d.o.o. o preoblikovanju društva Razvojna agencija IGRA d.o.o. u javnu ustanovu.

Na temelju višegodišnjih iskustava u prijavi i provedbi projekata sufinanciranih iz EU fondova i u kontekstu najavljenih smjerova razvoja koje je Europska komisija najavila za novu financijsku perspektivu, Razvojna agencija IGRA d.o.o. kao lokalna razvojna agencija veliki je potencijal za Grad Ivanić-Grad, no njezinu organizaciju i kapacitete treba prilagoditi novim zahtjevima.

Preoblikovanjem dosadašnjeg trgovačkog društva u javnu ustanovu pridonosi se ostvarenju dugoročnih ciljeva Grada Ivanić-Grada usmjerenih na korištenje sredstava iz EU fondova, te jačanju administrativnih, financijskih i materijalnih pretpostavki kako bi Razvojna agencija IGRA kao javna ustanova bila prihvatljiva za korištenje sredstava tehničke pomoći u sljedećoj financijskoj perspektivi 2021. – 2027.

Temeljem svrhe i opravdanosti djelovanja Razvojne agencije IGRA te postojeće organizacijske strukture, a sukladno hrvatskom zakonodavnom okviru, javna ustanova se pokazuje najprimjerenijim organizacijskim oblikom koji odgovora navedenim potrebama.

Preoblikovanjem društva Razvojna agencija IGRA d.o.o. u javnu ustanovu stvaraju se uvjeti za racionalnije upravljanje proračunom Grada Ivanić-Grada, smanjenje troškova i učinkovitije upravljanje lokalnim razvojem.

II.

Gradsko vijeće Grada Ivanić-Grada odobrava preoblikovanje društva Razvojna agencija IGRA d.o.o. u javnu ustanovu.

III.

Ova Odluka stupa na snagu prvog dana od dana objave, a objavit će se u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ GRAD

GRADSKO VIJEĆE

KLASA: Predsjednik Gradskog vijeća

URBROJ:

Ivanić-Grad, \_\_\_\_\_\_\_\_ 2021. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Zaključka o pokretanju aktivnosti za preoblikovanje društva  Razvojna agencija IGRA d.o.o. u javnu ustanovu |
| **PRAVNI TEMELJ:** | Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 107/07, 125/08, 36/09, 144/12 i 19/13 – pročišćeni tekst, 137/15, 123/17, 98/19 i 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 02/14, 01/18 i 03/20) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Predmetnim zaključkom o pokretanju aktivnosti za preoblikovanje društva Razvojna agencija IGRA d.o.o. u javnu ustanovu Gradsko vijeće Grada Ivanić-Grada upoznaje se s pripremom preduvjeta za predmetno preoblikovanje trgovačkog društva u javnu ustanovu, a sa svrhom racionalnijeg upravljanje proračunom Grada Ivanić-Grada, smanjenjem troškova i učinkovitijim upravljanjem lokalnim razvojem.

Razvojna agencija IGRA d.o.o. je trgovačko društvo čije je osnivanje i ustrojstvo uređeno Zakonom o trgovačkim društvima. Agenciju je u svibnju 2015. godine osnovao Grad Ivanić-Grad za obavljanje djelatnosti vezanih primarno uz identifikaciju razvojnih projekata i programa; pripremu, aplikaciju i provedbu projektnih prijedloga sufinanciranih iz sredstava EU fondova i drugih stranih i domaćih donatora i ulagača; savjetovanje u poslovanju i upravljanju; izobrazbu u poduzetništvu.

U skladu s odredbama Zakona o proračunu (Narodne novine, 87/08, 136/12 i 15/15) i Pravilnika o proračunskom računovodstvu i Računskom planu (Narodne novine 114/10 i 131/11), jedinice lokalne i područne (regionalne) samouprave trgovačkim društvima prenose novčana sredstva u okviru subvencija i kapitalnih pomoći. Grad Ivanić-Grad iz proračuna djelomično subvencionira rad Razvojne agencije IGRA d.o.o. na temeljnu godišnjeg ugovora o subvenciji, a ostatak se financira sudjelovanjem Agencije u EU projektima, te pružanjem usluga na tržištu.

Budući da prihodi koje trgovačka društva ostvaruju od svojih osnivača za ostvarivanje gospodarskih djelatnosti imaju mogući učinak na narušavanje tržišnog natjecanja i trgovine između Republike Hrvatske i država članica Europske unije, navedeni prihodi podliježu i pravilima o državnim potporama sukladno odredbama Ugovora o funkcioniranju Europske unije (čl. 3. st. 1). U tom je smislu dostupnost sredstava za projektno financiranje značajno smanjena trgovačkim društvima u odnosu na javne ustanove, što je problem koji bi se prevladao upravo preoblikovanjem društva Razvojna agencija IGRA d.o.o. u javnu ustanovu.

Razvojna agencija IGRA kao javna ustanova financirat će se iz proračuna Grada Ivanić-Grada kao proračunski korisnik, odnosno u proračunu Grada Ivanić-Grada osigurat će se sredstva za podmirivanje rashoda za zaposlene, materijalnih rashoda te rashoda za realizaciju godišnjih programa rada. To ujedno znači da će kao javna ustanova Razvojna agencija IGRA imati na raspolaganju mnogo veći raspon natječaja za prijavu vlastitih projektnih prijedloga i stoga će dio svojeg proračuna moći učinkovitije sufinancirati bespovratnim sredstvima kao nositelj ili partner u projektima koji se financiraju iz Europskih strukturnih i investicijskih fondova u financijskoj perspektivi 2021. - 2027.

Prema Uredbi Europskog parlamenta i vijeća o utvrđivanju zajedničkih odredbi o Europskom fondu za regionalni razvoj, Europskom socijalnom fondu plus, Kohezijskom fondu i Europskom fondu za pomorstvo i ribarstvo i financijskih pravila za njih COM/2018/375 final - 2018/0196 (COD), tehnička pomoć za učinkovito korištenje EU fondova u financijskoj perspektivi 2021. – 2027. bit će državama članicama nadoknađena razmjerno napretku provedbe primjenom fiksne stope. U slučaju Europskog fonda za regionalni razvoj (EFRR) i Kohezijskog fonda (KF) naknada Komisije bit će povećana za fiksnu stopu od 2,5 % kako bi se obuhvatila tehnička pomoć, a u slučaju Europskog socijalnog fonda plus (ESF+) iznosit će 4% (5% za program materijalne deprivacije) (čl. 31. Uredbe CPR). Nadalje, države članice ili regije moći će poduzeti dodatne mjere tehničke pomoći kako bi se dodatno ojačao kapacitet nacionalnih, regionalnih i lokalnih tijela i korisnika (čl. 32. Uredbe CPR).

To znači da će sredstva tehničke pomoći biti dostupna i za potrebe jačanja lokalnih apsorpcijskih kapaciteta koji su se u mnogim državama članicama EU pokazali ključnima za uspješno korištenje EU fondova. U tom je smislu preoblikovanju društva Razvojna agencija IGRA d.o.o. u javnu ustanovu i prvi korak prema realizaciji uvjeta za pristup tehničkoj pomoći koja, budući da će biti nadoknađena razmjerno napretku provedbe primjenom fiksne stope, neće biti predefinirana programskim dokumentima, a time i ograničena samo na određen broj korisnika.

Radi daljnjeg unaprjeđenja lokalnih apsorpcijskih kapaciteta potrebno je također pratiti i mehanizme planiranja alociranja sredstava na regionalnu razinu, što se, između ostalog, odnosi na planiranje funkcionalnih regija i pripremu razvojnih projekata koji uključuju više jedinica lokalne i regionalne samouprave. Takve funkcionalne regije mogle bi postati nositeljima određene forme teritorijalnih strategija financiranih EU fondovima, a za učinkovitu pripremu i kasniju provedbu takve vrste projekata potrebno je jačanje lokalnih javnih dionika. U tom je smislu osobito značajno upravo ujednačavanje formalnih-pravnih oblika agencija na lokalnoj i regionalnoj razini. Pritom je smisao takvog unificiranja i poboljšanje kvalitete rada Razvojne agencije IGRA, a što je nužno povezano s jačanjem njezine uloge u pitanjima lokalnog razvoja i općenito strateškog planiranja razvoja Grada Ivanić-Grada.

Slijedom navedenog, kako bi se mogao okončati postupak preoblikovanja društva Razvojna agencija IGRA d.o.o. u javnu ustanovu, potrebno je usvojiti ovu Odluku.